La climatologia jugaria a favor de la disminució de la capacitat expansiva del virus a Catalunya, segons un informe del Servei Meteorològic de Catalunya i l'Hospital Clínic en base a diversos estudis internacionals. Un d'ells identifica que entre els -3 graus i els 15 de temperatura mitjana mensual es donaria la màxima probabilitat d'expansió del virus. A partir de 15 graus, la seva capacitat d'expandir-se disminuiria i per sobre de 20 decauria a la meitat. Amb aquests valors i "considerant únicament el valor climàtic", els propers dos mesos "podrien esdevenir claus per amortir la capacitat expansiva del virus", ja que es va cap a l'estiu i diverses comarques de Catalunya assolirien progressivament aquests llindars, apunta l'informe.  Es considera que en la fase de contenció pel confinament les condicions meteorològiques no han estat un factor especialment rellevant però l'element climàtic sempre s'ha apuntat com un aspecte que podria jugar un paper d'ara en endavant, tot i que secundari en contraposició amb d'altres com els hàbits sanitaris o els fluxos de població. En les darreres setmanes han aparegut diversos estudis preliminars que analitzen la relació de l'expansió de la covid-19 amb la temperatura, especialment centrats amb el succeït a la Xina i a la província de Hubei, principal focus inicial. Un dels més complets, i basat en les dades registrades a 100 ciutats xineses, constata que la temperatura i la humitat relativa elevada s'associen significativament amb les reduccions de cassos.  Un altre més recent, aparegut el 7 d'abril, ha desenvolupat un conjunt de 200 models de nínxol ecològic per projectar la variació mensual de la idoneïtat climàtica per a la difusió del coronavirus al llarg d'un any climatològic típic "Araujo i Naimi, 2020). Fruit d'aquest anàlisi, sembla que la temperatura de l'aire, juntament amb la humitat, son els predictors que expliquen millor la distribució dels brots del virus, essent les zones massa fredes i les massa càlides i excessivament humides, les que tenen una menor exposició als brots. D'altres recerques però, no atribueixen a la humitat de l'aire un paper tan prepodenderant.  El cas de Catalunya Seguint l'estudi d'Araujo i Naimi i analitzant l'evolució a Catalunya, s'observa com a l’abril, el llindar dels 15ºC queda restringit a les Terres de l’Ebre, però al mes de maig ràpidament cobreix les franges litoral i prelitoral, la depressió Central, el pla de Bages, i s’endinsa a les valls occidentals del Prepirineu. Al mes de juny, bona part de les valls prepirinenques i pirinenques assoleixen el llindar dels 15ºC, aspecte que es fa més evident i ampli al mes de juliol.  Pel que fa al segon llindar, el dels 20ºC, no s’instal·la a Catalunya fins al mes de juny, tot cobrint les franges litoral i prelitoral, les Terres de l’Ebre i la depressió Central. No és fins al juliol quan la isoterma dels 20ºC s’endinsa a les valls prepirinenques, i només en queden excloses les valls més elevades del Pirineu i els cims per damunt dels 1.500 m, aproximadament. Des del Servei Meteorològic han indicat que si bé és probable que l’augment de la temperatura i de la humitat ajudi a una reducció del risc de contagi indirecte, "no disminuirà significativament el risc de contagi directe de persona a persona" i les mesures de protecció individual s'hauran de mantenir.  D'altra banda, l'augment de la radiació UV podria ser un altre factor important ja que pot tenir un efecte de reducció de al viabilitat i persistència del virus en determinades situacions. Aquest augment es dona durant la segona meitat de la primavera i a l'estiu. Tot i això, des del Servei Meteorològic han insistit que tot i que la calor i la humitat puguin ajudar, les mesures bàsiques d'higiene i protecció recomanades seran "el factor més important" per reduir el risc de contagi. "La calor i el sol ajudaran, pensem, però per si sols no reduiran prou significativament la transmissió del SARS-CoV-2", ha apuntat.  A més, han indicat que els resultats dels estudis s'han de prendre "amb cautela" i que continuaran amatents a noves anàlisis en aquest camp.


El Festival Strenes i el Girona F.C Han signat un acord de col·laboració a través del qual l'estadi de Montilivi es convertirà en una nova seu del certamen amb actuacions abans de la celebració de partits. L'equipament acollirà els concerts de La Pegatina abans del partit entre el Girona i el Deportivo de la Coruña; el de Sara Terraza abans del Girona-Llevant; el del grup sorpresa que protagonitza el concert inaugural del terrat abans de la celebració del Girona-Betis i el grup Gertrudis ho farà abans de la jornada 34, quan se celebrarà el partit del Girona amb l'Espanyol. Els socis del club obtindran un descompte en la compra d'entrades i els assistents podran fer-se fotos amb els jugadors en un 'photocall' de grans dimensions que s'instal·larà al vestíbul d'entrada dels concerts. A més, s'està preparant una acció vinculada a l'actuació sorpresa del terrat, que inaugura el festival, i que tindrà lloc el 24 de març a les sis de la tarda.  La col·laboració s'inicia aquest any però la previsió és que en properes edicions es puguin incrementar els acords amb noves accions.

Summary: L'estadi de Montilivi acollirà actuacions del Festival Strenes abans de la celebració de partits


La formació Demòcrates de Catalunya a Amposta ha decidit trencar amb la Federació de CiU també a la capital del Montsià i desvincular-se del grup municipal al consistori. D'aquesta manera, segons han anunciat, la regidora de Demòcrates Rosa Pertegaz sortirà del grup municipal de CiU, a partir de l'1 de març, i ha demanat constituir-se en grup propi a l'Ajuntament. Fonts municipals han confirmat a l'ACN, que la secretària municipal està estudiant si Pertegaz pot constituir grup propi o bé ha de formar part de l'anomenat grup mixt. L'assemblea dels voluntaris Demòcrates a Amposta va decidir, amb aquest pas, apostar per iniciar un projecte polític propi a l'Ajuntament de la capital del Montsià. La formació assegura que, en aquest nou període, mantindrà el diàleg amb CDC i obrirà relacions formals amb tots els partits polítics amb representació municipal, així com amb la societat civil.

Summary: Demòcrates aposta per iniciar un projecte polític propi a Amposta i es desvincula del grup municipal de CiU


El grup Bon Preu ha emès un comunicat on demana a tots aquells clients que hagin adquirit en el darrer mes algun dels productes que estan sent investigats pel brot de botulisme, que els retornin a l'establiment i els hi serà abonada la quantitat corresponent. La companyia també informa que, com a mesura de prevenció i mentre s'estan duent a terme les analítiques per part de Salut, ha procedit a la retirada dels seus magatzems i de les botigues tres referències de productes: el pot de vidre de 400 grams de mongetes cuites marca Bonpreu, la safata de 250 grams de bacallà esqueixat dessalat marca Bonpreu i la safata de 250 grams de bacallà esqueixat marca Royal. Salut Pública ha anunciat aquest dijous a la tarda que s'ha procedit a retirar del mercat els lots presumptament contaminats i que es distribueixen a diferents supermercats i establiments de l'estat espanyol.  D'altra banda, el grup Bon Preu també ha explicat que s'ha informat als fabricants dels productes relacionats perquè activin els protocols i duguin a terme les accions pertinents. També asseguren que estan col·laborant estretament amb les autoritats sanitàries per esclarir l'origen dels fets. En aquest sentit, l'empresa osonenca, a través d'un comunicat, ha lamentat les molèsties que aquest fet pugui causar als clients.

Summary: Bon Preu demana als clients que hagin adquirit els productes investigats pel brot de botulisme que els retornin


El sistema de pensions està en una situació deficitària i les perspectives de cara al futur no deixen marge a l'optimisme per la pressió ''de l'efecte de l'envelliment de la població'', segons defensa Luis M. Linde, governador del Banc d'Espanya, en la presentació de 'L'informe anual 2017' publicat aquest dimarts. Linde creu que es necessari ''reforçar'' la relació entre les contribucions i les prestacions i per això cal apostar per ''mantenir un mecanisme d'ajust automàtic que garanteixi la sostenibilitat'' que va ser l'objectiu estrella de la reforma de les pensions del 2013 i que va posar fi a la revalorització de les prestacions en base a l'IPC que es publicava el mes de novembre de cada any.  Linde també es refereix a la situació del sistema financer espanyol i al bancs en particular als que reclama que han de seguir reduint el volum ''d'actius dubtosos i adjudicats en els seus balanços''.  L'informe també es refereix a la necessitat de revisar l'actual sistema de finançament autonòmic. Linde recorda que les administracions territorials són les responsables de gestionar el 40% de la despesa pública i per tant cal que aquest sistema de finançament s'adapti a les necessitats de despesa d'aquestes comunitats.  El regulador també fa referència a l'increment de les desigualtats socials que s'han aguditzat durant aquest anys de crisi i recessions. Linde afirma que aquest increment de les desigualtats s'explica pel fort deteriorament del mercat de treball espanyol en els primers anys de la crisi que van ser un veritable ''catalitzador'' d'aquest augment de les desigualtats.  El governador és optimista de cara a futur i assegura que ''el dinamisme en la creació d'ocupació durant l'actual fase expansiva ''estaria permeten corregir durant aquests últims anys l'empitjorament previ en els índexs de desigualtat''.

Summary: El Banc d'Espanya, contrari a una actualització de les pensions en base a l'IPC


Una jornada explorarà vies per impulsar el turisme de qualitat, la gastronomia mediterrània i l’enoturisme a Tarragona. Hi participaran experts d’aquests àmbits, que posaran sobre la taula estratègies per aconseguir-ho i analitzaran el futur del sector i les noves tendències. Un dels punts d’interès d’enguany serà la participació d’un representant del Basque Culinary Center, una institució pionera a nivell mundial creada per alguns dels xefs bascos més reconeguts internacionalment. La cinquena edició del Mediterranean Tourism Meeting es durà a terme per tercera vegada consecutiva a Tarragona i se celebrarà el 3 d’abril al Teatret del Serrallo.  La jornada l’organitza el Patronat de Turisme de l’Ajuntament de Tarragona i l’Open Energy Institute. La consellera de Turisme i presidenta del Patronat de Turisme, Inmaculada Rodríguez, ha destacat que la ciutat “ha d’impulsar aquest tipus d’iniciatives per reforçar la capitalitat turística”. Rodríguez ha posat en valor les “potencialitats i valors que converteixen el territori en una destinació turística privilegiada que pot aspirar cada vegada més a la qualitat”. En aquest sentit, considera que “el volum és important, però la qualitat ho és més”. Per la màxima responsable del turisme a la ciutat, Tarragona és “capital del vi i podem arribar a ser de la capital de la gastronomia mediterrània”. Per la seva banda, el president de l’Open Energy Institute, Robert Moragues, ha apuntat que al seu parer la gastronomia i l’enoturisme han de ser les línies que ha de seguir la ciutat per tal de consolidar-se com a referència turística. Per aquesta raó ha manifestat que intentaran que Tarragona tingui un restaurant amb estrella Michelin. Al Mediterranean Tourism Meeting també hi intervindran el responsable del Bicing de Barcelona per parlar de mobilitat sostenible, o el director general de l’agència de publicitat Ogilvy Barcelona per exposar tendències de turisme de qualitat. L’Hotel Imperial, el 2020 Rodríguez també ha esmentat que l’Hotel Imperial Tarraco, tancat per obres des del 2017, no es reobrirà fins a principis de l’any vinent, quan en principi havia d’estar operatiu per aquesta temporada d’estiu. La consellera ha assegurat que no està preocupada per aquest endarreriment i creu que “entra dins la normalitat” pel fet que “s’han hagut de fer molts treballs” de millora. Amb tot, el fet que estigui tancat per aquest estiu “no tindrà repercussió a nivell d’ocupació” a la ciutat “perquè portem dos anys molt bons i enguany tot apunta que també serà positiu”.

Summary: Tarragona celebrarà una jornada per impulsar el turisme de qualitat


L'Ajuntament de Mataró tornarà a portar a l'Oficina Antifrau les presumptes irregularitats en la licitació, construcció i comercialització de l'edifici del Rengle, que es va fer entre els anys 2007 i 2011. L'obra, promoguda per l'empresa pública PUMSA, va acabar costant 26,3 MEUR, 8,2 MEUR més del que s'havia previst inicialment. Segons les conclusions de la comissió municipal dedicada a analitzar què va passar, hi hauria 1,7 MEUR de l'obra que no es van justificar i que la direcció de l'obra, malgrat tot, va autoritzar. L'Ajuntament portarà aquestes conclusions a Antifrau malgrat el cas dels sobrecostos del Rengle ja van ser investigats i arxivats per Fiscalia l'any 2016. També es presentarà una demanda judicial contra les empreses adjudicatàries, tant contra GPO, encarregada de la direcció de l'obra, com contra FCC, empresa constructora, per reclamar el rescabalament de les despeses injustificades. L'edifici d'oficines i comercial del Rengle es va pressupostar per 18,1 MEUR, però el cost final va ascendir fins a 26,3 MEUR, un 42% més. A més, el projecte va patir múltiples entrebancs que han acabat provocant un endeutament municipal que, si no hi ha cap més canvi, s'acabarà de pagar l'any vinent. El cas va arribar a l'Oficina Antifrau l'any 2012 i, després de més de dos anys d'investigació, es va elevar Fiscalia en detectar-s'hi diverses irregularitats en la contractació i execució de l'obra. La investigació del fiscal, però, va acabar resolent que no hi va haver cap actuació delictiva en el cas del Rengle. Tot i això, l'Ajuntament no ha deixat d'intentar aclarir què va passar i durant el darrer any una comissió municipal n'ha fet un nou anàlisi, que resol que la gestió del projecte no va ser prou acurada i rigorosa i va estar farcida d'errors. Tot i que molts extrems no s'han pogut demostrar sí que alguns partits asseguren que es mantenen moltes sospites. El president de la comissió i portaveu del PP, José Manuel López, recorda que l'inici d'obra i la seva inauguració "són coincidents amb períodes electorals" i ressalta que els problemes van arribar amb el canvi de l'empresa encarregada de la direcció de l'obra, quan es van començar a pagar factures sense justificar. A banda d'haver acordat tornar a dur el cas davant d'Antifrau, la comissió s'ha compromès a treballar per "millorar i incrementar els mecanismes de control i de fiscalització interns de l'Ajuntament i de les empreses municipals" perquè una situació com aquesta no es repeteixi. En paral·lel, l'Ajuntament ha tirat endavant una demanda contra GPO i FCC per reclamar els 1,7 MEUR de factures sense justificar. Estirada d'orelles pel Sorrall El ple de l'Ajuntament de Mataró també ha aprovat els conclusions d'una altra comissió d'investigació sobre la gestió de la concessió del Sorrall, un altre dels històrics afers urbanístics de la ciutat. Aquesta zona esportiva del barri de Cerdanyola es va adjudicar el 1999 per més metres quadrats dels que tenia el consistori en propietat, amb el compromís que els metres restants s'adquiririen i es cedirien més endavant. Això, però, no va passar mai i l'empresa va acabar reclamant al consistori, al·legant que la limitació d'espai al llarg de tots aquests anys els ha acabat suposant pèrdues econòmiques. El 2016 es va indemnitzar l'empresa per valor de 3 MEUR. La comissió ha lamentat la manera de fer dels governs anteriors i tots els grups s'han compromès a acabar amb determinades pràctiques pròpies dels temps de la bombolla immobiliària.

Summary: Mataró torna a dur a Antifrau el sobrecost d'un edifici públic i demanda les adjudicatàries per pagaments injustificats


Unes 150 persones, majoritàriament nouvinguts, s’han manifestat aquest dissabte al migdia pels carrers de Girona en contra del procediment per accedir a la nacionalitat espanyola per residència. Asseguren que la nova normativa instaurada des del passat octubre és “discriminatòria”, exclou els més desafavorits creant persones “de primera i segona classe” i no té en compte el nivell “d’integració real”. La mobilització ha arrencat des de la plaça del Vi i ha finalitzat al cap d’una hora davant de la subdelegació del govern espanyol a Girona, on dos activistes han entrat al registre el manifest creat per a l’ocasió. La mobilització ha comptat amb el suport d’unes 155 entitats gironines. Els participants han reclamat la derogació o modificació d’aquest decret i de la llei d’estrangeria. “Hem de veure quin model d’integració volem per la nostra societat: un test de 25 preguntes o si, tal i com creiem, el concepte és molt més viu i té a veure amb com et relaciones i et mous”, ha explicat Mònica Caldas, cap del programa de suport jurídic de Cáritas de Girona. La manifestació ha arrencat quan passaven pocs minuts de les onze del matí de la Plaça del Vi de Girona i durant aproximadament una hora ha recorregut els carrers més cèntrics de Girona – tallant la circulació de l’avinguda Sant Francesc i de dos dels quatre carrils de l’avinguda Jaume I- fins arribar davant de la subdelegació del govern espanyol a Girona. Allà, els activistes han llegit un manifest conjunt i dos representants han entrat al registre una còpia del seu manifest i de les més de 150 entitats que donen suport a aquesta causa.  L’objectiu de la mobilització era clar, es mostrava en la pancarta principal que carregaven els participants i on es podia llegir ‘La nacionalitat és un dret, no un privilegi”. En definitiva: demanar la derogació o modificació del nou procediment per accedir a la nacionalitat espanyola per residència. Consideren que la llei 19/2015 de 13 de juliol de Mesures de Reforma Administrativa en l’àmbit de l’Administració de Justícia i el Registre Civil i el Reial Decret 1004/2015 de 5 de novembre que desenvolupa el seu reglament i que van entrar en vigor l’any passat són “discriminatòries” i exclouen les persones més desafavorides. Sobretot perjudiquen els sectors més vulnerables perquè per poder tramitar la nacionalitat cal destinar entre 185 i 309 euros en funció del país d’origen del sol·licitant quan abans era gratuït.  A més, els manifestants també critiquen les proves de coneixements constitucionals i socioculturals d’Espanya i l’examen de llengua castellana que ara demanen i anteriorment no existia. A més, assenyalen que aquestes proves tenen un cost econòmic, no estan adaptades per a persones amb limitacions formatives, nivells acadèmics baixos i en el cas de la llengua castellana només es poden fer a centres examinadors que tinguin un conveni amb l’Institut Cervantes. En el cas de les comarques gironines, només hi ha un sol centre a tota la demarcació que pugui gestionar les proves i es troba a Lloret de Mar. Tota una sèrie de fets que segons les entitats organitzadores de la manifestació i els participants vulneren els principis constitucionals d’igualtat i no discriminació.  “No estem d’acord amb aquesta reforma perquè té un caràcter molt economicista i ha encarit el procediment d’accés amb més obstacles i no té en comptes els col·lectius més vulnerables dins del sector de persones estrangeres”, ha explica la responsable d’immigració de Creu Roja a Girona, Anna Serra, que ha participat en la manifestació. La Creu Roja és només una de les 155 entitats que s’han sumat a aquesta causa tals com la Coordinadora d’Associacions Senegaleses de Catalunya, la Coordinadora d’ONG solidàries de comarques gironines i l’alt Maresme, Cáritas Diocesana de Girona, CCOO, Escudella Solidària, Espai Antiracista, la Fundació SER.GI, Justícia i Pau, Oxfam Intermón, diverses PAH o la Xarxa pels drets socials, entre d’altres.  “Pensem que hi ha d’haver un procés d’accés però l’entrada del nou decret ha estat molt precipitada i hi ha gent que s’ha trobat que feia dos anys que estava esperant i ara els diuen que tota l’espera no ha servit per a res i que han de fer els exàmens”, ha comentat Serra. Des de la Creu Roja aposten perquè els exàmens no tinguin cap cost econòmic o, si més no, que les despeses dels tràmits siguin més reduïdes i que les proves es facin mitjançant convenis amb institucions públiques. “Cal que dialoguin més amb els col·lectius afectats”, ha assenyalat la responsable d’immigració.  Els impulsors d’aquesta mobilització i de la campanya que han engegat per visibilitzar aquesta problemàtica es van reunir aquest divendres amb diversos representants de formacions polítiques per explicar-los els “greuges”. Segons el que han explicat aquest dissabte, els polítics gironins s’han compromès a treballar en aquest sentit per consensuar un nou text més ampli i que no perjudici les persones més desafavorides.  Paral·lelament, les entitats també han avançat que presentaran una moció en aquest mateix sentit a totes les capitals de les comarques gironines per sumar suports. De moment, la moció es debatrà a Salt el 20 de juny i a Girona durant el ple de juliol. En el text, es demana la modificació de la Llei 15/2015 i la derogació del seu reglament. Posteriorment volen portar els textos a tots els ajuntaments gironins.  “Decidir quin model d’integració volem” En aquest sentit, la cap del programa de suport jurídic de Cáritas, Mònica Caldas, ha detallat que el decret actualment suposa una selecció de persones “que tenen solvència econòmica, recursos i estudis” i crea sol·licitants “de primera i altres de segona”. “Es deixa de banda els que més necessiten, hem de decidir quin model d’integració volem per la societat si un test amb 25 preguntes és integració o si el concepte, tal i com ho veiem nosaltres, és molt més viu i fa referència a com et relaciones i et mous. Jo penso que és aquí on hem d’arribar”, ha assegurat durant la manifestació.  Una idea que comparteix l’Adama Borio, una de les afectades que no ha dubtat a l’hora de donar la seva opinió. “Ells diuen que és per integrar però s’impossibilita l’accés a les persones analfabetes i nosaltres creiem que no només parlar una llengua és integració sinó que té a veure amb les teves relacions amb la gent amb qui convius, participar en activitats culturals, en coses del teu municipi i això són elements que porten a terme tots els que volen accedir a la nacionalitat”, ha assegurat. “No entenem per què fan aquests exàmens perquè no tenen res a veure amb la integració”, ha sentenciat.  Durant tota la manifestació, els participants han cridat diverses consignes contra la llei d’estrangeria, el nou decret i han mostrat el seu suport als refugiats procedents de zones en conflicte. "Drets humans per tothom”, “Llei d’estrangeria, una porqueria”, “Llei d’estrangeria, per a la reina Sofia” o “Nacionalitat i drets per a tothom”, han estat alguns dels lemes més cridats durant tota la mobilització.  El Govern “comprèn” les reivindicacions Des del Departament de Justícia es comprèn que hi puguin haver manifestacions com la d'avui, entre altres coses perquè entenen que s'ha fet un pas enrere. Segons la secretària de Relacions amb l'Administració de Justícia del Departament de Justícia, Patrícia Gomà, "quan els serveis públics demanen unes prestacions econòmiques que els suposa un grandíssim esforç per a algunes persones estem limitant drets fonamentals". Recorda que tampoc es té en compte el coneixement del català i que només es demana el castellà com tampoc els estudis o títols universitaris que ja porten implícit els coneixements que es demana amb la nova llei i reglament. De fet, la Generalitat ja va intentar "incidir" i presentar esmenes a aquest text però, segons Gomà, "no ens van deixar incorporar cap esmena" perquè no és competència seva.  La solució passaria per tornar a donar aquesta funció als Registres Civils i oferir el servei de forma universal i gratuïta perquè tothom hi pugui accedir. Ara bé, per Gomà sí que es podria incorporar la tramitació telemàtica sempre i quan es mantingués també la via presencial, perquè permetria agilitzar els processos. Referent a la moció que volen portar als diferents ajuntaments, Gomà ho veu bé però recorda que al Parlament ja es va portar aquest tema en una comissió de Justícia amb una moció que va prosperar durant aquesta legislatura. "El problema és que la competència és estatal i es va modificar sabent que des de Catalunya hi estàvem en contra i no van modificar el seu criteri".

Summary: Unes 150 persones es manifesten a Girona contra el decret per obtenir la nacionalitat espanyola


Els cossos policials han detingut ja tretze persones en l'operació contra el tràfic de drogues oberta des d'aquest dimecres a la matinada en quatre municipis del Montsià i a Mont-roig del Camp (Baix Camp). Segons han informat fonts pròximes a la investigació, quatre de les persones detingudes han quedat amb llibertat després de prestar declaració en dependències policials. Desenes d'agents de la Guàrdia Civil, la policia espanyola i cossos locals han escorcollat un total d'onze immobles a Amposta, Sant Carles de la Ràpita, Alcanar, Santa Bàrbara i la població del Camp. Entre les entrades a la capital del Montsià i la Ràpita, figuraven dos clubs cannàbics regentats pel mateix propietari –un dels detinguts- i que, suposadament, funcionarien com a punt de distribució d'estupefaents. En els escorcolls, impulsats per les queixes veïnals, els agents han decomissat quantitats importants de marihuana –també plantacions-, haixix i, en menor mesura, substàncies com cocaïna.

Summary: ACTUALIZACIÓ:L'operació contra el tràfic de drogues al Montsià suma ja tretze detinguts


Eufòria a JxCat. La candidatura que encapçala Laura Borràs ha obtingut vuit escons a les eleccions del 10-N, de manera que n'ha guanyat un respecte el 28-A. En la compareixença davant els mitjans per valorar els resultats, l'exconsellera ha dit que "l'independentisme està millor i Espanya molt pitjor" després de la nova cita electoral. Borràs ha instat el candidat del PSOE, Pedro Sánchez, a fer política "d'una vegada", i s'ha tornat a comprometre a no investir-lo "a canvi de res". "D'esquena a Catalunya, l'Estat queda ingovernable: 'sit and talk'", ha afegit Borràs. La candidata ha celebrat que l'extrema dreta sigui "residual" a Catalunya i que l'independentisme surti del 10-N "amb més força", després de felicitar els resultats d'ERC i la CUP. Borràs ha entrat a la sala des d'on la premsa i el públic -unes desenes de persones- han seguit la nit electoral entre aplaudiments i ovacions. Acompanyada dels candidats al Congrés i Senat, el president del Govern, Quim Torra, i la líder a Barcelona, Elsa Artadi, l'exconsellera ha reivindicat JxCat com "els de la unitat". Borràs, per tant, ha fet una lectura "global" del 10-N i ha constatat que l'independentisme ha crescut tres punts percentuals: "És la millor notícia". La diputada electa ha recordat el lema de JxCat: "Ni un vot enrere", per afegir que la formació ha anat "un escó endavant", en passar de set a vuit diputats: "Estem molt contents". Borràs ha reafirmat el compromís de JxCat de no donar els seus vots "a canvi de res", i de no investir Sánchez tampoc "a canvi de res", un lema que ha estat repetitiu al llarg de la campanya, amb una clara al·lusió a ERC. Borràs també ha carregat contra Sánchez per haver tornat a convocar eleccions, i n'ha demanat "responsabilitats". La diputada electa ha conclòs que a Espanya ja poden anar fent eleccions que perdran el temps si continuen girant l'esquena a Catalunya: "Prefereixen autobloquejar-se que desbloquejar el conflicte", ha lamentat. Borràs ha acabat per dirigir-se a Torra per dir-li que espera que si demà torna a trucar Sánchez, el líder del PSOE canviï d'actitud i torni a l'escenari del diàleg: "'Sit and talk'", ha conclòs, recuperant el lema del Tsunami Democràtic. Els 8 electes que representaran JxCat al Congrés són Laura Borràs, Míriam Nogueras, Jaume Alonso-Cuevillas, Genís Boadella (Barcelona), Concep Cañadell (Lleida), Mariona Illamola, Sergi Miquel (Girona) i Ferran Bel (Tarragona).

Summary: JxCat diu que "l'independentisme està millor i Espanya molt pitjor" i insta Sánchez a fer política "d'una vegada"


El PSOE ha guanyat les eleccions al Parlament Europeu a Espanya en passar de 14 a 20 escons i l'extrema dreta de Vox ha aconseguit entrar-hi amb 3. Els socialistes han pres la victòria de fa 5 anys al PP, que ha perdut 4 eurodiputats i ha quedat segona força, amb 12. En la segona participació a unes eleccions europees, Ciutadans s'ha col·locat com a tercera força a Espanya i ha triplicat els eurodiputats que tenia, en passar de 2 a 7. Podemos ha igualat la quarta posició del 2014, tot i que ha passat dels 5 eurodiputats d'aleshores a 6. El partit d'Oriol Junqueras, Ara Repúbliques, ha obtingut 3 eurodiputats, mentre que el de Carles Puigdemont, Junts, n'ha aconseguit 2. Finalment, el PNB ha aconseguit 1 representant. Els resultats del 2014 van donar la victòria al PP amb 16 diputats i el 26,09% dels vots. El PSOE es va quedar la segona plaça, amb dos eurodiputats menys, 14, i el 23,01% dels vots. La Izquierda Plural en va aconseguir 6 i Podemos 5, i van quedar en tercera i quarta posició respectivament. Per darrere, UPyD va aconseguir 4 eurodiputats, Coalición por Europa 3, l'Esquerra pel dret a decidir 2, Ciutadans 2, Los Pueblos Deciden 1 i Primavera Europea 1. En les eleccions del 2014 el PDeCAT es presentava dins del grup Coalición por Europa, que va obtenir 3 eurodiputats. Aquesta vegada, la llista Junts s'ha presentat en solitari i ha obtingut dos representants, que seran Carles Puigdemont i Toni Comín.

Summary: El PSOE guanya les eleccions al Parlament Europeu a Espanya amb 20 escons i Vox entra amb 3


L'expresident de l'ANC Jordi Sànchez s'ha mostrat partidari d'abandonar la via unilateral si el govern espanyol mostra voluntat de diàleg i es troba el consens per reconèixer l'autodeterminació i el referèndum. En una entrevista a 'El Periódico' aquest dilluns, Sànchez ha dit que en aquest escenari, i si tot "comença a caminar", "la unilateralitat no tindria sentit" i ha recordat que en el seu moment va ser útil perquè Rajoy "va tancar totes les portes". "La unilateralitat no és l'objectiu", ha apuntat. Des de la presó de Lledoners, l'exlíder de JxCat a Madrid ha reconegut que una abstenció d'ERC i un vot negatiu de JxCat a la investidura de Sánchez "no seria bo per a  l'estabilitat del Govern ni com aposta pel diàleg". "La voluntat de JxCat i ERC es confluir", ha destacat.

Summary: Sànchez diu que la via unilateral "no té sentit" si el govern espanyol mostra voluntat de diàleg amb l'autodeterminació


El Govern ha aprovat aquest dimarts la participació de Catalunya en el projecte europeu Interreg Europa-Pure Cosmos, una iniciativa impulsada amb l’objectiu d’identificar “bones pràctiques” que permetin la millora de la competitivitat de les pimes a Europa, segons ha destacat l’Executiu. La Generalitat, a través del Departament d’Empresa i Coneixement, hi participa conjuntament amb set entitats municipals i regionals de diversos països de la Unió Europea. En el marc d’aquest projecte europeu, la Generalitat presentarà la finestreta única empresarial, una iniciativa que el Govern impulsa des del 2011 orientada a simplificar els tràmits administratius que afecten les petites i mitjanes empreses, apostant per la via telemàtica i la interoperabilitat entre administracions, per tal d’oferir un canal “únic i àgil” de relació dels empresaris i autònoms amb les administracions.  El programa Interreg Europa ajuda a connectar les administracions públiques locals i regionals de tot Europa en trobades per tal de compartir les iniciatives i projectes destinats a desenvolupar i oferir millors polítiques d'inversió. Per tal de fer possible aquest intercanvi d’idees i experiències sobre les polítiques públiques, el programa dona suport financer als participants que vulguin impulsar accions destinades a reforçar la recerca i la innovació; millorar de la competitivitat de les pimes; suport al canvi cap a una economia baixa en carboni, i protegir el medi ambient i promoure l’ús eficient dels recursos. Específicament, el projecte integra dos dels grans desafiaments que afronta la UE: d’una banda, la necessitat d'estimular i donar suport a les pimes, i de l’altra,  la necessitat de reduir les càrregues administratives. El projecte pretén millorar les polítiques regionals a través de nous projectes innovadors i de la millora de la governança, de manera que les diferents parts interessades acordin solucions comunes que permetin la millora de la competitivitat de les pimes aconseguint que el clima de negocis sigui transparent i fiable; donant suport a les necessitats de les pimes, i promovent la modernització dels serveis públics. Institucions i administracions participants al projecte  A més de Catalunya, aquest projecte està coparticipat per les següents institucions i administracions: l’Ajuntament de Gènova (líder del projecte); l’Ajuntament de Florència; el Govern del Comtat de  Hajdú-Bihar; el Banc de Desenvolupament de Saxònia-Anhalt; l’Ajuntament Birmingham; les autoritats locals de l’Agència de Desenvolupament de l'estat de Tessalònica (Anatoliki SA), i la Regió d’Ústí.  Cada soci del projecte identifica una política a millorar i  organitza una trobada amb la participació d’experts de la resta de regions per poder avaluar el seu propi projecte i detectar accions de millora. Així mateix, cada soci ofereix a la resta els seus experts que, en cas de ser sol·licitats, ajudaran els altres a avaluar els seus plans d’Acció Regionals o Locals, també cada un identifica bones pràctiques que millorin aquests plans, estudiant-los mitjançant visites al lloc on s’estan implantant i important-los a través de tallers especials i incorporant-los en els Plans d'Acció Regionals o Locals. Finalment, hi ha un compromís d’implicar les pimes en els treballs. Objectius i aportacions de Catalunya al projecte  Les línies de treball que la Generalitat té previst aportar al projecte tenen diversos objectius. El primer és que el canal electrònic ha de ser el canal de comunicació per defecte entre empreses i Administració, d’aquesta manera també s’aconseguirà que la comunicació entre les diferents unitats implicades sigui totalment electrònica. El segon objectiu és que la interoperabilitat de dades entre l’administració de la Generalitat i la local permetrà que l’empresari comuniqui tan sols una vegada i en un únic pas les dades relatives a la seva activitat. Aquesta comunicació ha de contenir tots els requeriments que necessiten els diferents organismes competents. Altres objectius són incrementar els serveis a les empreses, de manera que es desenvoluparan solucions tecnològiques que permetin la comunicació massiva de dades de forma àgil i fàcil. I finalment, els serveis de la finestra única s’han de difondre entre el sector empresarial a través dels diferents canals de comunicació disponibles. Segons el Govern, aquestes línies de treball, a banda de donar visibilitat al projecte de la finestra única a Europa, permetran implantar nous serveis i millorar els existents, assegurant l’estandardització dels processos en totes les administracions de forma que s’incrementarà la competitivitat de les pimes catalanes.

Summary: El Govern acorda presentar a Europa la finestra única empresarial per millorar la competitivitat de les pimes


Domènech planteja també un Pacte de Claredat previ dins d'un nou acord social i polític referendat per les "majories de l'Estatut"  ACN Barcelona.-El cap de llista de Catalunya en Comú Podem (CatECP), Xavier Domènech, ha proposat aquest dilluns un nou acord català en clau social i nacional d'àmplies majories que serveixi per a un "reconeixement vinculant" dels drets socials i de sobrianies, que blindi els competències pròpies en marcs com el lingüístic i l'educatiu, que aposti per una hisenda "pròpia i solidària" i que treballi des de la "bilateralitat" amb l'Estat. També hauria d'incloure un Pacte de Claredat a Catalunya que hauria de consensuar aspectes com la pregunta sobre la independència  en un referèndum, "però també la possibilitat de més coses", ha apuntat, i amb una participació que hauria de ser majoritària, ha explicat Domènech amb la mirada posada als independentistes i al PSC. Aquest gran marc social i polític s'hauria de referendar per la majoria de dos terços que va requerir l'Estatut. En paral·lel a aquestes passes a Catalunya, el líder dels comuns s'ha compromès a impulsar al Congrés dels Diputats una Llei de Claredat, inspirats en la via canadenca, que hauria d'establir "com es pot realitzar" un referèndum a Catalunya. Dins d'aquest gran acord nacional i social majoritari a Catalunya, Domènech ha plantejat també impulsar un Pacte de Claredat, d'entrada també a Catalunya. I ha interpel·lat directament independentistes i socialistes: "Que es defineixin també els que diuen defensar el dret a decidir i que ens han dut a al situació actual, que si ho volen discutir amb el conjunt de la societat, i no només amb els companys de govern", ha dit a ERC, PDeCAT i la CUP. També ha instat al PSC a sumar-s'hi al marge de "l'obediència" al PSOE. "Estaria bé que com a mínim volguessin un Pacte de Claredat", ha etzibat Domènech als de Miquel Iceta.  Domènech aposta d'entrada pel Pacte de Claredat a Catalunya, mentre en paral·lel impulsen una llei de Claredat al Congrés, perquè creu que qualsevol pas per desbloquejar la situació política catalana ha d'arrencar a Catalunya. "El canvi és a Catalunya, allò important és com arribem a amplis consensos a Catalunya; només des d'amplis consensos podem aspirar a canviar la situació", ha assegurat en una conversa amb la periodista Milagros Pérez Oliva al centre cívic Parc Sandaru aquest dilluns al migdia.  "Estem en la centralitat de la solució"  En posar èmfasi a la bilateralitat i a l'estat plurinacional, Domènech ha augurat que la seva formació serà "decisiva" després del 21-D. "Si hi ha un vot clarament útil per transformar la societat és el nostre perquè és una impugnació a definir Catalunya per blocs; estem en la centralitat de la solució".  De fet, el cap de llista dels comuns ha assegurat que la unilateralitat és una proposta "fracassada" perquè no només ha suposat l'aplicació de l'article 155 sinó també ha "trencat una vocació del catalanisme, construir des d'àmplies majories per construir país com un sol poble". "Ens fa políticament més dèbils", ha assegurat.  "El canvi ha de ser Catalunya", ha insistit per obrir portes al desbloqueig. "Hi ha massa la idea que Espanya no pot canviar, 'com  que Espanya és irreformable ni ho intento' però després dius que has de negociar amb ells, amb qui no has aconseguir pactar un referèndum negociaràs una independència; té més de resultats electorals que de realitats", ha recriminat Domènech a les formacions independentistes.  El candidat de CatECP, que ha assegurat que aspiren que Catalunya gestioni tots els tributs, ha esquivat el debat sobre pactes post electorals. I ha bromejat amb els socialistes. "No va dir que no em faria president a mi; ho tens molt fàcil, Miquel", ha dit entre rialles el cap de llista dels comuns.

Summary: Els comuns proposen que el Congrés fixi per llei el marc per al referèndum a Catalunya


El Govern ha començat a analitzar si, des dels diferents departaments, es van aplicar correctament els protocols d'avís a la població arran de l'explosió a IQOXE. Aquest dilluns s'ha celebrat la primera reunió de la taula de treball per avaluar les conseqüències de l'accident a la seu del 112 a Reus. L'objectiu de la taula és "disposar de tota la informació obtinguda aquests dies, avaluar les conseqüències de l’accident, fer propostes d’actuació per corregir i millorar la reacció davant una situació d’aquestes característiques i vetllar per la seva implantació de forma àgil i ràpida", ha assenyalat l'executiu en un comunicat. A finals de setmana es preveu una altra reunió amb la presència d'alcaldes del Camp de Tarragona.

Summary: El Govern analitza si es van aplicar correctament els protocols d'avís a la població arran de l'explosió a IQOXE


L'Ajuntament de Barcelona ha aprovat un paquet de 43 mesures per reforçar i projectar el comerç de proximitat entre les que destaca la creació, de moment en format de prova pilot, de les anomenades Àrees de Promoció Econòmica Urbana (APEU). Són eixos que estaran definits pels propis comerciants i que poden incloure diversos carrers, només una avinguda o un tros de via. La pertinença i el pagament de la quota serà obligatòria, també per a les franquícies, al contrari del que passa actualment amb les associacions de comerciants. Els comerços s'agruparan per establir estratègies conjuntes d'actuació en matèria de promoció, mobiliari, retolació o neteja, per exemple. Perquè això sigui una realitat, però, calen primer canvis normatius en l'àmbit espanyol i català. El govern posarà en marxa altres actuacions, com per exemple la creació d'un servei d'assessorament sobre qüestions com l'increment del lloguer o l'assetjament immobiliari.  Només un 30% dels comerços estan integrats en algun tipus d'associació comercial però són tots els que es beneficien de les accions que impulsen. L'exemple més paradigmàtic és la instal·lació dels llums de Nadal, que paguen en part aquestes entitats. La creació dels APEUs permetrà delimitar àrees específiques que s'autoregularan, a l'estil de les experiències que ja hi ha a les grans capitals mundials com Londres o Nova York.  De moment s'impulsaran dues proves pilot al Born i a Sant Andreu. Els comerços que formin part d'aquestes àrees estarien obligats a contribuir al manteniment de l'APEU, és a dir, a pagar la quota corresponent mitjançant el recàrrec de l'IBI. L'Ajuntament, per tant, s'ocuparia de la recaptació i després distribuiria els recursos.  Aquests recursos servirien per tenir una gerència professional i un pla estratègic per promocionar l'activitat econòmica d'aquella zona des de tots els punts de vista. Fins i tot podrien llogar locals buits i decidir quin tipus de comerç s'instal·la.  Les franquícies o les entitats bancàries estarien obligades a formar part d'aquests eixos si hi ha majoria dels comerços de la zona que el volen formar. Però perquè aquest projecte sigui una realitat cal canviar primer la Llei reguladora d'hisendes locals de l'Estat, així com introduir la idea en la Llei de comerç, fires i serveis que està tramitant el Parlament. El paquet de mesures de forment del comerç de proximitat que ha aprovat l'Ajuntament també inclou la creació d'un servei d'assessorament i de assistència judicial en casos d'increments injustificats del lloguer o assetjament immobiliari. També s'està realitzant ja un cens de locals buits, de forma que l'Ajuntament pugui fer d'intermediari per instal·lar comerç de proximitat. L'experiència s'està portant a terme ja a Ciutat Vella. També es crearà un observatori del comerç a Barcelona i s'ampliarà el nombre de rutes turístiques per conèixer els comerços emblemàtics.

Summary: L'Ajuntament de Barcelona promou la creació d'eixos comercials professionalitzats i amb quotes obligatòries per a tothom


El periodista i escriptor Juan Soto Viñolo va morir dissabte a l'Hospital del Vendrell (Baix Penedès) als 83 anys. Soto Viñolo (Barcelona, 1933) va ser guionista del consultori radiofònic d'Elena Francis, destinat a públic femení i que va ser un fenomen sociològic a l'Espanya del Franquisme. El programa va desaparèixer el 1984, any en què el periodista va escriure el llibre 'Estimada Elena Francis', on recollia els casos més significatius del programa. Soto Viñolo va ser cronista de toros per 'El Periódico' durant gairebé tres dècades i va manifestar la seva disconformitat quan el Parlament va prohibir les corrides a Catalunya. Com a escriptor es va especialitzar en el gènere biogràfic, entre altres llibres va publicar 'Manolete. La vida y los amores de un torero de leyenda', 'Los Ordóñez, sobre la saga de toreros', 'Rocío Jurado. Una biografía íntima' i 'A tu vera... siempre a la verita tuya: una biografía de Lola Flores'.

Summary: Mor als 83 anys Juan Soto Viñolo, guionista del consultori radiofònic d'Elena Francis


Les associacions de professionals de la dansa i el circ APdC i APCC han enviat a l'administració propostes per a la reactivació gradual de la seva activitat un cop es reprenguin les representacions en teatres i espais públics. Ballarins i artistes de circ recorden que per desenvolupar-se necessiten un entrenament físic "equivalent als esportistes d'alt nivell". En aquest sentit, demanen que es permeti l'entrenament professional als espais i locals de què disposen, i que s'indiquin els protocols per fer-ho amb seguretat. Per salvar les restriccions que de moment s'apliquen a les reunions de persones, proposen que els membres d'una mateixa companyia siguin considerades "membres de la mateixa unitat familiar" o 'unitats artístiques'.  El sector de la dansa i el circ reivindiquen el seu valor dins del sector cultural i que les seves singularitats siguin recollides en els plans de desconfinament. En aquest sentit, l'Associació de Professionals de la Dansa de Catalunya (APdC) i l'Associació de Professionals del Circ de Catalunya (APCC) han fet arribar a l'administració propostes que permetin la reactivació gradual "d'un sector que necessita mesures d'urgència per garantir la seva continuïtat". Quant a la necessitat d'entrenar, defensen que aquest es du a terme en espais i locals equipats amb els aparells, el material i el terra "adequats per tal de realitzar l'activitat amb seguretat". Però el calendari de desescalada no preveu que sales i locals d'assaig puguin obrir en la fase 1. En canvi, sí que ho faran els centres d'alt rendiment esportiu, d'aquí que les associacions volen que se'ls equipari als "esportistes d'alt nivell". Tampoc els val el règim d'obertura inicial de gimnasos, on caldrà mantenir les distàncies, cosa que en molts casos resulta impossible en la dansa i el circ.  És en aquest sentit -que la majoria d'artistes realitzen la disciplina de dansa o de circ en parella o en grup-  que els entrenaments també han estat "impossibles en la majoria dels casos" durant les setmanes i mesos de confinament, remarquen. Per aquesta raó, afegeixen, "un cop es reprenguin les representacions en teatres i espais públics" els artistes haurien de ser considerats com a membres d'una mateixa unitat familiar, o convivents, i poder així tenir contacte físic. Aquesta mesura es podria dur a terme mitjançant un declaració responsable entre les persones que constitueixen aquestes unitats artístiques. En la documentació que han fet arribar a les autoritats, les associacions detallen tota una "Proposta de transició del circ i de la dansa cap a la 'nova normalitat'", que té en compte les diferents fases de la desescalada establertes pel govern espanyol.

Summary: Les companyies de dansa i circ demanen poder tornar als locals d'assaig i ser considerades grups de convivents


El líder de Podem, Pablo Iglesias, ha afirmat que a ell "li agradaria" que hi hagués investidura abans de Nadal, però "l'important és que n'hi hagi", i per tant "el fet que sigui al gener, a mitjans o a final de desembre no és crucial". "Si ha de ser al gener, que sigui al gener", ha afirmat a preguntes de la premsa abans d'assistir a l'acte institucional de la Constitució al Congrés dels Diputats. Segons Iglesias, els plantejaments d'ERC són "defensables en el marc de la Constitució" perquè "la Constitució no prohibeix no estar d'acord amb ella en molts aspectes" i "cal ser responsable si apostar -des dels límits que marca la pròpia legalitat- pel diàleg i perquè hi hagi un govern progressista".  Iglesias ha defensat també que "el millor antídot a l'extrema dreta són els articles socials de la Constitució". "Defensarem que al pròxim govern puguem regular el preu del lloguer per evitar els abusos, i defensarem que les pensions s'actualitzin a l'IPC", ha afirmat.

Summary: Iglesias: "Si hi ha d'haver investidura al gener, que sigui al gener"


El Govern ha aprovat aquest dimarts que el Departament de Territori i Sostenibilitat contracti per 893.415,60 euros l’assistència tècnica del Programa Escoles Verdes de la Generalitat durant els cursos escolars 2017-2018 i 2018-2019. Aquesta assistència permetrà tenir als centres que formen part del programa un servei d’acompanyament i assessorament per desenvolupar els seus plans d’acció. Els plans, que s’incorporen en la programació general anual dels centres, concreten les actuacions que aquests es comprometen a fer per aplicar els plans d’educació per a la sostenibilitat, i recullen els criteris d'avaluació que permeten incorporar propostes de millora continuada. Les despeses per a la contractació de l’assistència tècnica es distribuiran en tres anualitats. L'any 2017 s'hi invertiran 101.293,94 euros; el 2018, 442.787,40, i el 2019, 349.334,26. El Programa Escoles Verdes dona suport a tots els centres educatius de Catalunya que volen innovar, incloure, avançar, sistematitzar i organitzar accions educatives que tinguin la finalitat d'afrontar, des de l'educació, els reptes i valors de la sostenibilitat.  El Departament de Territori i Sostenibilitat els ajuda a incorporar els valors de l'educació per a la sostenibilitat en tots els àmbits, promou la participació i la implicació activa de la comunitat educativa en la millora del seu entorn i afavoreix l'intercanvi entre els qui comparteixen uns mateixos objectius. Durant el curs 2016-2017 han format part de la xarxa d’Escoles Verdes 680 centres educatius, dels quals 588 tenen el distintiu d'Escola Verda i 92 estan en formació.

Summary: El Govern contracta per 900.000 euros l’assistència del Programa Escoles Verdes per als pròxims dos anys


El vicepresident i conseller d'Economia i Hisenda, Oriol Junqueras, no assistirà al Consell de Política Fiscal i Financera (CPFF) d'aquest divendres al matí  "per motius d'agenda", tal com han explicat a l'ACN fonts del Departament. En el seu lloc hi anirà el secretari d'Economia, Pere Aragonès, que no és la primera vegada que representa Catalunya al CPFF. Junqueras serà aquest divendres a Barcelona per encapçalar -juntament amb el president de la Generalitat, Carles Puigdemont- la reunió de Coordinació Estratègica de Tributs de Catalunya amb les quatre Diputacions. Mentrestant a Madrid, en la reunió del CPFF està previst que el ministre d'Hisenda, Cristóbal Montoro, comuniqui als representants autonòmics una ampliació de l'objectiu de dèficit del 0,3% al 0,4% per a les comunitats de cara al 2018.  En dues ocasions anteriors, Junqueras va delegar la seva presència al seu Consell de Política Fiscal i Financera a altres consellers. El passat 29 de juny, va anar-hi el conseller de Justícia, Carles Mundó; mentre que el 15 d'abril del 2016 va representar Catalunya el conseller d'Afers Exteriors, Raül Romeva.

Summary: Junqueras delega en el secretari d'Economia la presència al Consell de Política Fiscal i Financera d'aquest divendres


L'Audiència de Lleida ha absolt el propietari d'una joieria de Tàrrega acusat de simular l'any 2011 un atracament a l'establiment per tal de poder cobrar de l'assegurança i saldar d'aquesta manera els deutes que acumulava entre crèdits hipotecaris, préstecs i línies de crèdit concedides. La fiscalia demanava 9 anys de presó per un delicte d'estafa ja que considerava que, aprofitant que una altra joieria de la mateixa localitat havia sofert un atracament per part de dos homes d'origen sud-americà, "l'acusat hauria orquestrat, en connivència amb altres persones que no han estat identificades, un atac de les mateixes característiques a la seva joieria". Durant el judici, celebrat el 13 i 14 de setembre de 2017, l'acusat va assegurar que el van robar apuntant-lo amb una pistola a l'esquena i es va mostrar sorprès de l'acusació. Els Mossos, en canvi, van explicar que tenien indicis que apuntaven a l'estafa, com ara que l'acusat no apareix a les imatges de les càmeres de l'oficina bancària, on l'home va dir que havia anat moments abans de l'atracament. L'Audiència ha decidit absoldre'l perquè considera que no hi ha prou proves que demostrin l'estafa i la fiscalia no recorrerà la sentència. Segons explicava el ministeri públic, el 27 de desembre del 2011 dues persones no identificades amb la cara tapada amb gorres i bufandes i amb accent sud-americà van entrar a l'establiment amb un objecte que semblava una arma de foc, lligant l'empleada que hi havia en aquell moment, i posteriorment al mateix acusat i a un altre home. Segons la denúncia de l'acusat, els suposats lladres s'haurien apropiat de diversos rellotges i joies valorats en 203.942 euros, a més de diamants valorats en 218.370 euros. El maig del 2012 el propietari de l'establiment va cobrar de l'asseguradora la quantitat de 351.560,88 euros. L'acusat, sent propietari d'una joieria i soci d'una altra empresa, el novembre del 2011 passava per dificultats econòmiques ja que tenia un deute acumulat entre crèdits hipotecaris, préstecs i línies de crèdit concedides de 232.913,16 euros. Així, segons la fiscalia, l'home, de 55 anys i veí de Guissona (Segarra), "va idear un pla per cobrar els diners de l'assegurança" que tenia contractada amb la companyia Generali Seguros per a casos de robatoris i atracaments.  L'acusat va concertar el desembre del 2010 amb la companyia Generali Seguros una assegurança davant un cas d'atracament a la joieria que regentava, que li cobria 500.000 euros en existències durant les hores d'obertura al públic, i 100.000 euros de transport de mostrari si el transportava ell mateix o un treballador seu. A l'octubre del 2011, davant els problemes d'impagament de les quotes de l'assegurança, va renovar la pòlissa per dos mesos, incloent com assegurat a un altre home, fins una quantia màxima de 50.000 euros, per el mostrari que pogués transportar aquest.  L'acusat va cobrar de part de Generali Seguros la quantitat total de 351.560,88 euros el maig del 2012, "liquidant amb aquella quantitat els préstecs i crèdits bancaris que tenia amb diferents entitats" i "quedant en una situació econòmica compensada". "En cap cas va pagar als proveïdors dels diamants la quantitat de 218.370 euros, ni tampoc va reposar estoc per prosseguir amb el negoci de joies, sent que la joieria s'ha mantingut operativa fins a l'actualitat", remarca el ministeri fiscal.  Durant el judici, però, l'acusat va assegurar que quan ell era a la botiga va entrar un home, el va apuntar amb una pistola a l'esquena, el va lligar de mans i peus i va fer el mateix amb la treballadora de l'establiment i un client que va entrar moments després. L'home va reconèixer que la primera cosa que va pensar quan els lladres van marxar va ser quina sort que tots estaven bé i la segona que sort que tenia una assegurança perquè si no "seria la meva ruïna". A la fiscalia, però, li va sorprendre que la primera persona a qui va trucar fos al seu agent d'assegurances, abans que als Mossos, i que quatre dies abans hagués ampliat la cobertura de la pòlissa contractada.  La treballadora de la joieria de Tàrrega atracada el 27 de desembre de 2011 va explicar en la segona jornada del judici que els lladres només es van endur joies i rellotges de les vitrines on hi havia els objectes de més valor i van deixar estar les vitrines amb les joies de plata o de menys valor. A preguntes de la fiscalia, la noia també va explicar que era normal que el propietari de la joieria deixés diamants a la seva taula de treball i marxés (ell va declarar que va sortir un moment al banc). També va declarar que no va sentir que els lladres pugessin al segon pis, que s'utilitzava com a despatx, i que no van trencar cap vitrina perquè li van agafar a ella les claus. La fiscalia, en les seves conclusions, va posar en dubte, precisament, el fet que l'acusat sortís un moment de la joieria deixant sobre la taula diamants per valor de 218.000 euros i que els lladres no trenquessin res.

Summary: Absolen el joier de Tàrrega acusat de simular un atracament per cobrar de l'assegurança l'any 2011


El Departament de Salut estudia modificar els criteris d'aïllament dels contactes de positius per coronavirus davant l'augment exponencial de persones confinades. En declaracions a Ser Catalunya, el secretari de Salut Pública, Joan Guix, ha apuntat que hi ha diverses possibilitats, com ara escollir els perfils de més risc en lloc de posar tothom en quarantena, però ha insistit que encara s'està examinant la qüestió i no hi ha res tancat. D'altra banda, ha avançat que aquest mateix divendres es farà públic un protocol específic sobre residències geriàtriques, i ha situat directrius de "sentit comú", com ara que no puguin entrar visitants o treballadors amb símptomes.  En el cas de les persones en aïllament domiciliari, que a Catalunya ja són al voltant d'unes 500, Guix ha reconegut que "és un problema logístic, familiar i fins i tot de tipus laboral". "Estem fent escenaris per veure quins són els nivells de risc que pot haver per veure com ho podem resoldre d'una manera o altra ", ha indicat el secretari de Salut Pública, que confia tenir una decisió aquest cap de setmana i si pot ser aquest mateix divendres. Sobre la decisió de suspendre la fira Alimentària, Guix ha indicat que el problema no era tant la realització de l'esdeveniment, que també, sinó que s'havia de començar a muntar en pocs dies sense tenir garantia que es pogués celebrar. En tot cas, ha dit que espera que a finals d'abril la situació estigui "bastant més encarrilada" amb el coronavirus.


Els municipis de Calonge i Sant Antoni (Baix Empordà) han registrat un 20% menys de fets delictius en un any. A més, cal sumar-hi una reducció de més d'un 20% en els delictes a la propietat privada. Així s'ha fet públic en l'última junta de seguretat local del municipi, en què hi havia representants dels cossos policials que actuen a Calonge i Sant Antoni, representants de la Generalitat, membres del govern local i també representants dels grups polítics municipals. Durant la junta també s'ha anunciat que la davallada en els fets delictius deixa el millor balanç de seguretat dels últims cinc anys al municipi del Baix Empordà. El govern local ha atribuït aquesta millora a una coordinació i col·laboració constant entre la Policia Local de Calonge i els Mossos d'Esquadra.

Summary: Cauen un 20% els fets delictius a Calonge i Sant Antoni


Els contribuents amb rendes superiors als 130.000 i als 300.000 euros hauran de pagar uns tipus de fins el 24,5% i el 26,5%, respectivament ACN Barcelona.-Els tècnics del Ministeri d'Hisenda, Gestha, calculen que amb l'augment de l'IRPF inclòs en els pressupostos pactats pel PSOE i Units Podem comportarà un ingrés de 860 milions d'euros. La mesura afecta els contribuents amb rendes superiors als 130.000 euros i els 300.000 euros, amb uns tipus impositius que passarien del 22,5% al 24,5% i 26,5%, respectivament. D'aquí, segons els tècnics, s'obtindrien 524 milions d'euros a través de 121.550 contribuents. D'aquests, 8.400 contribuents amb les majors rendes de l'Estat haurien de pagar uns 28.000 euros més dels què abonen ara. D'altra banda, 338 milions d'euros més sortirien dels contribuents amb uns rendiments d'estalvi que superin els 140.000 euros, és a dir, unes 60.000 persones amb majors rendes de capital, segons les estimacions de Gestha. Els tècnics consideren que aquesta mesura no és "suficientment efectiva" per tancar la bretxa entre la recaptació per IRPF a l'Estat i els 28 països de la UE, i que actualment se situa en els 23.400 milions d'euros. Tot i així, reconeixen que l'aprovació d'aquestes augments "contribuirien a millorar la progressivitat del sistema tributari que proclama l'article 31 de la Constitució".  D'altra banda, els tècnics preveuen una recaptació molt baixa addicional per l'augment de l'1% de l'Impost de Patrimoni per a les fortunes superiors als 10 milions d'euros, mentre que de la rebaixa de l'impost de societats del 25% al 23% a les micropimes pronostica un impacte mínim i un estalvi de 36 milions d'euros a només 7.202 societats.

Summary: Gestha calcula que l'augment de l'IRPF inclòs en els pressupostos permetrà recaptar 860 MEUR


El vicepresident del Govern i conseller d’Economia, Oriol Junqueras, ha celebrat que la Cooperativa de Cambrils hagi pogut evitar el concurs de creditors, després que el jutjat mercantil hagi validat l’acord de refinançament presentat. Junqueras ha admès que era una qüestió “difícil de resoldre” per una “herència complicada” i ha posat en valor la implicació del Govern, de tots els àmbits institucionals i dels mateixos afectats per trobar-hi solució. En el marc d’una reunió amb representants de l’Associació Empresarial Química de Tarragona (AEQT), Junqueras ha insistit que el Govern treballa per concretar un projecte “d’èxit” a l’àmbit del CRT de Vila-seca i Salou, després del “solemne fracàs” del projecte inicial, conegut com BCN World.  En aquest sentit, el vicepresident ha reivindicat que la responsabilitat del Govern és garantir “que les coses es facin bé” perquè aquest sigui “un projecte d’èxit”. “De fer les coses malament ja se n’han fet moltes vegades. Som aquí per fer les coses bé i estem segurs que serà un projecte sòlid i el millor projecte per al territori”, ha afegit”. Junqueras ha reiterat que els projectes que hi havia han acabat en un fracàs, fins i tot, ha dit, “en aquells casos en els quals es feia de tot, suposadament, per agradar a uns suposats inversors que després desapareixien”.  L’interès del Govern en el Palau d’Esports és “total” D’altra banda, Junqueras s’ha mostrat convençut que es trobarà una solució per a la construcció del Palau d’Esports de Tarragona 2017. “L’interès del Govern és total. Ens hem trobat amb una herència complexa, dues empreses s’han retirat i estem garantint que es pugui fer en les millors condicions possibles”, ha subratllat. Junqueras ha apuntat que cal acabar d’establir el marc per tirar el projecte endavant i, malgrat que ha admès que es va “a contrarellotge”, ha afirmat que el Govern “està demostrant que és capaç de resoldre les qüestions que se li plantegen”.  Plena sintonia amb la indústria química Arran de la reunió amb els empresaris del sector químic, Junqueras ha explicat que comparteixen la preocupació pels elevats costos de l’electricitat que limiten la competitivitat de les empreses, així com per les mancances en infraestructures. En aquest sentit, el vicepresident ha lamentat que el govern espanyol continuï sense afrontar la construcció del tercer fil ferroviari, que ha de permetre connectar el Port de Tarragona i, en conjunt, tot el Corredor del Mediterrani, a l’ample europeu.

Summary: Junqueras celebra que la Cooperativa de Cambrils eviti el concurs de creditors perquè era “difícil de resoldre”


El nou passeig marítim del Miracle, a Tarragona, ja és una realitat. Aquest divendres s’ha inaugurat oficialment la remodelació d’aquest vial, amb una inversió d’uns 900.000 euros a càrrec del Port. L’actuació, que comprèn un tram de 650 metres, ha permès habilitar un vial amb un carril de circulació per a cada sentit, un carril bici, ampliar la vorera i instal·lar jardineria, arbrat i nou enllumenat. Després de l’estiu, l’Ajuntament començarà la reforma de la plataforma del Miracle -tancada des del 2013-, segons ha avançat l’alcalde, Josep Fèlix Ballesteros. L’estrena del nou passeig ha estat presidida pel conseller de Territori i Sostenibilitat, Damià Calvet, el qual ha destacat l’esforç fet per “obrir” els ports a les ciutats.

Summary: Tarragona estrena el nou passeig marítim del Miracle


Dolores Delgado ha subratllat aquest dimarts que el recurs pel qual s'ha aturat l'exhumació del dictador Francisco Franco havia estat desestimat per set jutjats anteriorment. La ministra de Justícia ha assenyalat que el recurs s'havia desestimat de manera "unànime" en les altres ocasions, per la qual cosa l'executiu analitzarà si aquesta vegada hi ha hagut "algun element diferent". Un jutjat del Contenciós Administratiu ha decidit com a mesura "cautelaríssima i provisional", segons ha afirmat Delgado, aturar la llicència d'obres de l'exhumació. "Respectem les decisions judicials", ha explicat la ministra, que ha afegit que "això no vol dir" que un cop estudiada la resolució administrativa no es decideixi interposar-hi recurs. Després de conèixer la decisió judicial d'aturar l'exhumació, la Moncloa ja havia afirmat que l'expedient continuava "el seu curs" tot i admetre que podia "endarrerir-ne" la "fase final". En un comunicat el govern espanyol ha denunciat l'actitud "obstruccionista" de l'entorn del dictador contra "la decisió d'un Parlament i un govern democràtic".  Segons l'executiu de Sánchez, l'expedient "continua la tramitació amb absoluta normalitat", una idea en la qual ha aprofundit Delgado, que ha assegurat que "s'han fet bé les coses" i que "es tarda tant" perquè es volen fer "d'una manera impecable".

Summary: Delgado subratlla que el recurs pel qual s'ha aturat l'exhumació de Franco l'havien desestimat set jutjats


La fundació Ampans, que treballa per les persones amb discapacitat intel·lectual del Bages, ha generat un valor social de 112 milions d'euros en els darrers dos anys (54,9 MEUR el 2016 i 57,1 MEUR el 2017). Aquest és el resultat de l'estudi que ha elaborat la Universitat de Deusto i el Grup Empresarial d'Economia Social (Clade) a partir d'una metodologia innovadora. En concret, l'estudi demostra que per cada euro que l'entitat va destinar l'any 2017 al conjunt de la seva acció, el va transformar en 1,82 euros de valor per a la societat, mentre que al 2016 el retorn va ser d'1,80. El director d'Ampans, Toni Espinal, ha explicat que l'elaboració de l'estudi ha suposat un "exercici de transparència" i considera que, en un futur, quan aquesta pràctica es generalitzi a la resta d'entitats socials, "pot tenir molt d'interès pels finançadors públics o privats per valorar quin retorn té per a la societat cada euro que inverteixen en una entitat o projecte concret".  Ampans ha presentat aquest divendres el resultat del càlcul del Valor Social Integrat, una metodologia que expressa en euros el valor que l'entitat sense ànim de lucre genera a la societat. A partir de la valoració que aporten diferents grups d'interès –discapacitats, famílies, proveïdors, clients, societat, etc-, la Universitat de Deusto i el Grup Empresarial d'Economia Social (Clade) han desenvolupat una metodologia innovadora per calcular aquest valor social. Segons els resultats de l'estudi, per cada euro que Ampans va destinar l'any 2017 al conjunt de la seva acció, el va transformar en 1,82 euros de valor per a la societat. Així, l'estudi conclou que Ampans genera un valor social de 57 MEUR, una xifra que gairebé dobla la del seu pressupost.  Entre les variables socials que s'han tingut en compte per quantificar el valor social d'Ampans, hi ha, per exemple, les hores de formació que l'entitat ha destinat als estudiants que fan pràctiques a l'entitat; les aparicions als mitjans de comunicació; o l'atenció que es dona a les famílies dels usuaris. Alhora, l'estudi també té en compte els valors econòmics com els sous dels treballadors, els proveïdors, els clients o els impostos. Segons la fundació bagenca, aquest estudi es troba entre els primers intents de càlcul del valor social que s'han fet tant a Catalunya com al conjunt de l'Estat. En aquest sentit, el director general d'Ampans, Toni Espinal, creu que cada cop seran més les entitats del tercer sector que se sumin a aquesta iniciativa i considera que aquest projecte es permet "disposar de dades de valor que ens permetin fer propostes de millora".

Summary: Un estudi demostra que l'entitat bagenca Ampans ha generat un valor social de 112 MEUR en els darrers dos anys


El líder d'Unides Podem, Pablo Iglesias, ha retret al president del govern espanyol en funcions, Pedro Sánchez, que competeixi amb Pablo Casado i Albert Rivera sobre qui és més "bèstia" respecte al tema de Catalunya. En una entrevista a RNE, Iglesias ha considerat que el debat sobre el 155 són "focs artificials de campanya" i ho atribuït al gir cap a la dreta del PSOE per "caçar votants" de Cs a les eleccions del 10 de novembre. "Sánchez tracta d'assemblar-se el més possible a Cs i PP en el content d'una sentència que pot generar crispació", ha afegit. Una posició de Sánchez que, segons Iglesias, incomoda al PSC.   Iglesias ha defensat que la qüestió de Catalunya "no es resol amb eslògans i competint amb Casado, Rivera i Abascal a  veure qui és més dur, sinó amb diàleg". A més, ha augurat que a Catalunya no es tornarà a escenaris d'unilateralitat i de desobediència i deslleialtat institucional. "Ho sap Torra i ho sap Sánchez. Però com que estem en campanya, treuen el tema de Catalunya perquè no es parli de l'atur o de la reforma laboral", ha argumentat.  "Crec que hi ha molta gent que no és idiota. El debat del 155 i sobre qui és més bèstia sobre Catalunya té a veure amb el fet que no es vol parlar de temes rellevants", ha conclòs. Preguntat per si està disposat a tornar-se a retirar per facilitar un acord de governabilitat després de les eleccions del 10-N, Iglesias ha respost que no perquè "seria una falta de respecte als votants". I ha emmarcat la seva decisió del juliol a una "situació excepcional". I sobre un cara a cara amb Iñigo Errejón, que es presentarà a les eleccions amb un partit propi, Iglesias ha descartat aquesta possibilitat argumentant que no es volen prestar a un "morbo mediàtic". De totes maneres, s'ha mostrat partidari que Errejón participi als debats de candidats durant la campanya electoral.

Summary: Iglesias retreu a Sánchez que competeixi amb Casado i Rivera sobre qui és més "bèstia" respecte a Catalunya


Els presidents de les quatre corporacions provincials visiten la seu del COI a Lausana, Suïssa ACN Barcelona.-Els presidents de les quatre diputacions catalanes han manifestat el seu suport a la candidatura dels Jocs Olímpics i Paralímpics d’Hivern Pirineus-Barcelona 2030, que impulsa la Generalitat. Ho han fet en el marc d'una visita al Comitè Olímpic Internacional (COI) a Lausana, Suïssa, on s'ha tractat la qüestió en una reunió amb el president del COI, Thomas Bach, el director adjunt d'aquest organisme, Pere Miró, i el secretari general de l'Esport, Gerard Figueras. Els màxims representants de les corporacions provincials de Barcelona, Marc Castells; Girona, Miquel Noguer; Lleida, Rosa Maria Perelló; i Tarragona, Josep Poblet, han mostrat la seva postura favorable a poder acollir aquest esdeveniment esportiu, després de rebre l'aval del COI per presentar una candidatura.

Summary: Les diputacions catalanes donen suport a la Generalitat


Els magistrats neguen la vulneració de drets polítics i conclouen que Mariano Rajoy tenia potestat per dissoldre el Parlament ACN Madrid.-La Sala del Contenciós-Administratiu del Tribunal Suprem ha desestimat el recurs que una vintena de diputats del Parlament de Catalunya van presentar contra el reial decret 846/2017 del govern de Mariano Rajoy que –després de l’aplicació de l’article 155- convocava les eleccions del 21-D. Els magistrats neguen la vulneració dels drets polítics dels diputats, asseguren que el govern espanyol tenia competència per acordar la dissolució del Parlament de Catalunya en aplicació de l’article 155, i recorden que “tots els partits polítics van concórrer a les eleccions”. A més, imposen als diputats el cost del recurs que els propis magistrats fixen en 3.000 euros.  El recurs anava signat per l’ara president del Parlament, Roger Torrent, i una vintena de diputats de  l'anterior legislatura de Junts pel Sí, ERC i la CUP. Són Antoni Balasch, David Bonvehí, Montserrat Candini, Magdalena Casamitjana, Antoni Castellà, Violant Cervera, Adriana Delgado, Chakir El Homrani, María Assumpció Laïlla, Àngels Ponsa, David Rodríguez, Maria Rosell, Maria Dolors Rovira, Benet Salellas, Marc Sanglas, Jordi-Miquel Sendra, Teresa Vallverdú, Montserrat Vilella i també Germà Gordó.   Els diputats argumentaven que el govern espanyol no està facultat per convocar eleccions al Parlament de Catalunya mitjançant un Reial Decret i atribuïen la dissolució de la cambra catalana a una decisió de caràcter “polític i discrecional”. Recordaven que segons l’Estatut de Catalunya l’única persona que pot dissoldre el Parlament de manera anticipada és el president de la Generalitat, i denunciaven una “vulneració flagrant” dels seus drets de representació política. Els magistrats, per contra, s’han alineat amb la Fiscalia i l’Advocacia de l’Estat, que neguen que s’hagin vulnerat drets polítics i sostenen que el president del govern espanyol –aleshores Mariano Rajoy- tenia potestat per dissoldre el Parlament en aplicació de l’article 155 de la Constitució. “La dissolució anticipada pot ser acordada pel president de la Generalitat o, en el seu cas, per qui l’hagi substituït legalment, com ha passat en aquest cas amb el president del govern de la nació”, afirmava l’advocat de l’Estat. Segons el Suprem, “no hi ha una relació taxada de mesures que es puguin adoptar a l’empara de l’article 155 de la Constitució” i per tant l’executiu espanyol té marge per adoptar aquelles que consideri “necessàries per obligar” la Comunitat Autònoma “al compliment forçós de les obligacions que la Constitució i altres lleis li imposin” o per “protegir l’interès general d’Espanya contra el que ha atemptat”. Adverteix que “no n’hi ha prou amb qualsevol incompliment de la Constitució” per aplicar el 155 Amb tot, els magistrats envien un missatge sobre com es pot aplicar el 155. Segons el Suprem “no n’hi ha prou amb qualsevol incompliment de la Constitució o de l’ordenament jurídic” ni amb “qualsevol actuació contradictòria amb els interessos públics” per substituir l’autogovern d’un territori. En aquest sentit recorden que “han estat nombrosos” els casos on “s’han apreciat comportaments inconstitucionals o il·legals i contraris als interessos generals per part de CCSS i també de l’Estat i de les administracions local” i això no justifica el 155. En aquest sentit destaquen que “els incompliments als que es refereix l’article 155 de la Constitució són una altra cosa” i “es qualifiquen per la seva extraordinària gravetat” o perquè constitueixen “atemptats greus a l’interès general d’Espanya”. En definitiva, segons el Suprem, són els que “ataquen l’existència i integritat” d’Espanya, però no els que poden ser resolts amb “respostes ordinàries” per part dels òrgans constitucionals.

Summary: El Suprem rebutja el recurs d'una vintena de diputats del Parlament contra el 155 i els imposa pagar el cost el tràmit


L'única supervivent de l'accident que va tenir lloc ahir diumenge al vespre a la C-12 a Llardecans (Segrià) i que va resultar ferida de gravetat està estable i evoluciona favorablement. Segons fonts de l'Hospital Universitari Arnau de Vilanova on es troba ingressada la dona, està conscient i es troba a la unitat d'Urgències del centre hospitalari. El tràgic sinistre va resultar amb tres víctimes mortals; dos van ser el xofer del turisme, un Mosso d'Esquadra fora de servei veí d'Alpicat, i la passatgera del darrera del vehicle, una veïna de Golmés (Pla d'Urgell). També va morir el conductor de la furgoneta que va impactar frontalment contra el turisme, un veí de Lleida. Els Mossos d'Esquadra estan investigant les causes del sinistre i no es descarta cap hipòtesi, fins i tot la possibilitat que el conductor de la furgoneta impactés intencionadament el seu vehicle contra el turisme. L'home no va morir a l'acte i alguns testimonis asseguren que després del xoc el van veure autolesionant-se amb un estri punxant.

Summary: La dona que va resultar ferida greu a l'accident de Llardecans està estable i evoluciona favorablement


La secretària general d'ERC, Marta Rovira, assegura que el recurs anunciat per la fiscalia contra la sentència del 9-N en considerar insuficients les condemnes per a Artur Mar, Joana Ortega i Irene Rigau, respon a una "directriu" del govern espanyol "per condemnar encara més la democràcia". Segons Rovira, la sentència no compleix les "expectatives polítiques" de l'estat espanyol i és per això que ha encarregat a la fiscalia "una feina cada vegada més política i poc professional en l'àmbit de la justícia". Tot i això, la líder republicana avisa que els compromisos i la determinació dels independentistes d'ençà de les eleccions del 27 de setembre de 2015 es mantenen inalterables malgrat els entrebancs: "Es la manera de tirar endavant i és el que ha de veure el govern espanyol".

Summary: Rovira: "La fiscalia té directrius per condemnar la democràcia i continuarà fent una feina política i poc professional"


Durant el 2017, els tècnics i consultors del Servei d'Emprenedoria de la patronal Cecot, que forma part de la Xarxa Emprèn, han atès prop de 230 persones i han assessorat 140 projectes empresarials dels quals 35 s'han acabat materialitzant en la creació d'una empresa. En paral·lel, el servei d'atenció de Reempresa a Terrassa ha aconseguit 33 transmissions empresarials a la ciutat, donant així continuïtat a aquestes activitats i evitant el seu tancament majoritàriament per motius de jubilació amb un 36,36% i per canvi d'orientació professional amb un 24,24% dels casos. També s'han realitzat tres accions de formació a les que han assistit una cinquantena de persones emprenedores que han adquirit i ampliat coneixements en gestió empresarial amb l'objectiu de millorar la seva competitivitat.

Summary: Cecot fa possible la creació de 35 noves empreses i la transmissió de 33 més durant el 2017 a Terrassa


El nombre d'inscripcions de certificacions per execucions hipotecàries d'habitatges a Catalunya s'ha situat al primer trimestre en 1.483 pisos, cosa que suposa 620 execucions menys que el mateix període del 2016, el 29,5% menys en taxa interanual, segons dades publicades per l'Institut d'Estadística Espanyol (INE) aquest divendres. En canvi, comparat amb el quart trimestre del 2016, les execucions han crescut un 11,6%, de fet se n'han registrat 154 més. Si a més dels habitatges s'inclouen totes les finques hipotecades, el nombre d'execucions registrades es va situar en 2.598 actius, 598 execucions menys que el mateix període de l'any passat, el 18,7% menys, i 422 execucions més que en el quart trimestre del 2016, el 19,4% més. Del conjunt de finques i actius immobiliaris executats a Catalunya durant el primer trimestre, 2.598 unitats, el 42,9% del total, 1.483 actius, corresponen a pisos urbans, una relació semblant a la que es registra al conjunt de l'Estat, que en els tres primers mesos va ser del 46,1%. A Catalunya, dels 1.483 pisos executats el tercer trimestre d'aquest any, 886 habitatges, el 59,7% del total, són propietat de persones individuals o famílies. La resta, 597 pisos, el 40,2% del total, estan registrats a nom d'una empresa o persona jurídica. Xifres de l'Estat En el conjunt de l'estat espanyol, el nombre d'inscripcions certificades d'execucions hipotecàries iniciades en el registre de la propietat es va situar en l'agregat de pisos i finques en 17.000 actius, el 12,1% menys que fa un any i el 6,1% menys que el quart trimestre de l'any passat. En relació amb el nombre d'habitatges amb execució hipotecària a l'estat espanyol es va situar en 9.153 pisos, el 19,1% menys que el primer trimestre de l'any passat i el 7,9% menys que el quart trimestre del 2016.. L'INE, amb dades del conjunt de l'Estat, indica que entre els habitatges de famílies o persones individuals amb execució hipotecària, 4.274 eren pisos que s'utilitzaven com residència habitual, un 30,6% menys que en el mateix període de l'any passat, mentre que 1.256 pisos eren segones residències dels propietaris, un 28,2% menys. Les comunitats amb un major nombre de certificacions per execucions hipotecàries tant en relació amb l'agregat de finques com en el desagregat de pisos urbans són Andalusia, el País Valencià i Catalunya, per aquest ordre.

Summary: Les execucions hipotecàries sobre habitatges cauen el primer trimestre un 29,5%


El ministre d'Exteriors, Josep Borrell,  ha assegurat aquest diumenge a la cloenda de l'escola d'estiu de Societat Civil Catalana que els referèndums són "profundament divisoris" i ha descartat que el dret a l'autodeterminació estigui reconegut internacionalment. Borrell ha afirmat que els independentistes no tenen "superioritat moral" respecte la resta de catalans que no són partidaris d'aquesta via. En aquest sentit, ha subratllat que els responsables polítics tenen l'obligació de constatar el pluralisme social i de trobar "solucions" als problemes "reals". Així, el ministre ha constatat l'"esforç" del govern espanyol per establir el diàleg mostrant "empatia", "simpatia" i "bona voluntat". Respecte la manifestació d'aquest dissabte que ha reclamat la llibertat dels presos i el retorn dels que són a l'estranger, Borrell s'ha mostrat comprensiu però ha descartat opinar sobre la demanda de les formacions sobiranistes d'instar la Fiscal General de l'Estat a retirar els càrrecs contra els líders polítics. "Sóc el ministre d'Exteriors i no sóc la persona més assenyada per opinar sobre aquest tema", ha afirmat.

Summary: Borrell descarta el dret a l'autodeterminació i emplaça el Govern a tractar els problemes "reals"


Els serveis d'emergència busquen una persona a la zona zero de l'explosió d'aquest dimarts a la tarda a l'empresa de productes químics Proquibasa, al número 50 de la via Trajana de Barcelona, al barri de la Verneda, segons ha confirmat el cap d'unitat de Bombers de la ciutat, Antonio Cabeza. El sinistre ha provocat la mort d'una persona i hi ha hagut dinou ferits més, tots de caràcter lleu, segons el Sistema d'Emergències Mèdiques (SEM). Tretze han estat traslladades a centres sanitaris amb contusions a les extremitats inferiors i alguna dificultat respiratòria. Pel que fa a la víctima mortal, els Bombers han confirmat que és una persona que era en una nau propera i que ha rebut l'impacte d'un tros de runa de l'explosió. El cap dels Bombers ha explicat que han rebut avís que hi havia hagut una "forta explosió" al carrer Trajana. Segons Cabeza s'han rebut nombroses trucades, fet que ja apuntava que podia tractar-se d'una "explosió important". En paral·lel, l'empresa ha activat el seu pla d'emergència propi i també ha trucat als Bombers. Segons els que els han explicat, un dipòsit vertical ha explotat en unes proves de pressió que l'equipament no ha suportat. Cabeza també ha explicat que l'onada expansiva ha afectat tot l'entorn, inclosa la nau i les del voltant. La deflagració ha causat que sortís volant molt material. Un dels trossos, ha afegit, ha anat a parar a una nau propera, "ha entrat i ha tocat una persona". Cabezas ha afegit que el SEM hi ha anat però no s'ha pogut fer res per salvar-li la vida. En paral·lel, dins la nau on hi ha hagut l'explosió la runa que ha sortit projectada ha afectat dipòsits de grans dimensions que han col·lapsat, fet que ha provocat un "vessament important". Pel que fa als afectats, els Bombers han preguntat a la plantilla si trobaven a faltar companys i s'ha arribat a la conclusió que faltava una persona, que segueixen buscant a la zona zero de l'incident. El cap dels Bombers també ha dit que dins la nau afectada encara no es pot treballar amb seguretat, així com que el sinistre està aturat "però no controlat". La tasca dels Bombers, un cop rescatades totes les persones amb l'excepció de la que se segueix buscant, és segellar el vessament perquè no emanin gasos inflamables "que converteixin l'incendi en descontrolat". A banda, s'estan intentant estabilitzar diverses zones per poder treballar a dins amb seguretat. Segons Cabeza el servei durarà "hores i dies" per donar estabilitat i seguretat a tota la zona. Pel que fa a les afectacions a l'atmosfera, el responsable dels Bombers de Barcelona ha afirmat que han estat "lleus". De moment es desconeix quin producte pot haver causat la deflagració, atès que, segons Cabeza, la firma treballa amb nombrosos elements. Fins al lloc s'han desplaçat 18 dotacions de Bombers de Barcelona, 25 patrulles de Guàrdia Urbana, i 18 unitats del Sistema d'Emergències Mèdiques. L'ajuntament ha activat el Servei d'Urgències i Emergències Socials municipals per donar atenció psicològica a les persones afectades i als familiars de la víctima. A causa de l'explosió s'ha activat en fase d'emergència el Pla d'Actuació Municipal per a Accidents Greus en Empreses amb Risc Químic, tot i que finalment no ha calgut confinar al veïnat de la zona. La tasca dels Bombers de Barcelona per assegurar la zona afectada per l'explosió i aturar el vessament de productes químics s'allargarà durant tota la nit.

Summary: Els serveis d'emergència busquen una persona a la zona zero de l'explosió de la Verneda


La primera subhasta per introduir energies renovables en el sistema elèctric que s'ha celebrat aquest dijous s'han adjudicat tots els 500 MW d'energia eòlica i 200 de biomassa que estaven previstos, amb el mínim cost per al consumidor. Les sol·licituds han superat en més de cinc vegades les quantitats adjudicades, la qual cosa, segons ha apuntat el Ministeri d'Indústria, Energia i Turisme, "confirma l'interès" dels inversors pel sector de les energies renovables a l'Estat. El Ministeri afegeix que els 700 megawatts d'energia renovable adjudicats contribueixen a "assegurar" el compliment de l'objectiu del 20% de renovables el 2020. A diferència de l'anterior esquema retributiu, el nou marc estableix que només obtindran retribució a càrrec del sistema elèctric ('prima') els projectes més eficients i que suposin un menor cost per al consumidor, segons ha recordat el Ministeri. D'aquesta manera, s'ha celebrat una subhasta competitiva on cada inversor ha ofert un descompte sobre un valor estàndard de retribució a la inversió al que estaria disposat a dur a terme el projecte.  El Ministeri ha assenyalat que la subhasta ha permès adjudicar només les instal·lacions més eficients econòmicament per a cada tecnologia. El resultat de la subhasta ha estat que els adjudicataris, tant de biomassa com d'eòlica, estan disposats a realitzar els projectes amb un descompte del 100% sobre el valor estàndard d'inversió previst. És a dir, per al cas de l'eòlica, estan disposats a percebre únicament la retribució del mercat sense cosina, i per al cas de la biomassa, la retribució del mercat més una retribució variable per el cost del combustible (denominada retribució a l'operació). Es garanteix així la introducció de nova energia renovable amb el mínim cost per al consumidor.  Aquesta nova energia renovable li costarà al consumidor elèctric 15 vegades menys del que li va costar el 2009 l'energia fotovoltaica introduïda amb l'anterior sistema retributiu, segons ha assegurat el Ministeri.  La Comissió Nacional dels Mercats i la Competència (CNMC), com a entitat supervisora de la subhasta, ha validat els resultats i el procediment seguit, confirmant que s'ha realitzat de forma "competitiva, objectiva, transparent i no discriminatòria".  La subhasta ha confirmat, segons destaca el Ministeri, l'interès dels inversors per invertir en el sector de les energies renovables a l'Estat. S'han rebut, ofertes tant de grans multinacionals com de petits inversors del sector energètic, que han superat en més de cinc vegades la potència prevista. El Ministeri ha subratllat que l'Estat està avui "per sobre" l'objectiu previst per complir l'objectiu del 20% de renovables el 2020. "Aquesta nova potència adjudicada ahir contribuirà a assegurar el compliment d'aquest objectiu amb el mínim cost per al consumidor", assegura.

Summary: La demanda en la primera subhasta d'energies renovables supera cinc vegades l'oferta


El Tribunal Superior de Justícia de Catalunya (TSJC) ha rebutjat un recurs presentat per Airbnb contra una resolució del Govern i obliga la companyia a retirar milers d'anuncis sense número de registre penjats en la seva pàgina web. Airbnb havia recorregut una ordre de la directora general de Turisme, que instava a bloquejar i suprimir tots els anuncis no registrats. Una nova resolució del secretari d'Empresa i Competitivitat va desestimar el recurs administratiu de la companyia, que llavores va decidir recórrer als tribunals. Ara el TSJC ha donat la raó al Departament d'Empresa i Coneixement.  El tribunal esgrimeix un informe que fa una comparativa amb Booking i constata que Airbnb "intenta atraure l'oferta de pisos turístics il·legals que ja no té cabuda" a la pàgina de Booking. A més, imposa a la companyia el pagament de les costes, amb el límit de la quantitat de 2.000 per cadascuna.

Summary: El TSJC obliga Airbnb a retirar milers d'anuncis sense número de registre


El president del Parlament diu que ha vist als presos en vaga de fam "forts" després de trobar-s'hi ACN Sant Joan de Vilatorrada.-El president del Parlament, Roger Torrent, ha defensat la via escocesa com a únic camí per a la independència de Catalunya. Després de les declaracions del cap del Govern, Quim Torra, on va reivindicar seguir l'exemple d'Eslovènia, el responsable del Parlament ha evitat valorar-ne les paraules i ha insistit que la solució del conflicte i la que "connecta amb el 80% de la població del país" és "cívica, democràtica i pacífica" i que està segur que la resta de grups parlamentaris independentistes ho veu així. Torrent ha fet aquestes declaracions després de visitar els presos en vaga de fam a Lledoners, els quals assegura que ha vist "forts i ferms" malgrat que alguns ja porten deu dies.

Summary: Torrent aposta per la via escocesa i evita valorar l'alternativa eslovena de Torra


El científic Manuel Serrano és el nou director de l'Institut de Recerca Biomèdica (IRB Barcelona) després de 13 anys al CNIO, Centro Nacional de Investigaciones Oncológicas. Serrano estudiarà com es reparen els teixits danyats i buscarà teràpies basades en medicina regenerativa per a la diabetis i altres patologies. A més, també buscarà impulsar futurs tractaments contra l'envelliment cel·lular i que es podrien aplicar a malalties pulmonars o al càncer, entre altres patologies. Serrano també ha cofundat una 'spin off' que vol provar un fàrmac en un assaig clínic per a la fibrosi pulmonar, una malaltia actualment sense cura.  El laboratori de Serrano, de 200 metres quadrats, hi treballarà un equip de 14 investigadors amb els quals treballarà com reparar un teixit quan pateix un dany, una àrea poc coneguda i que als científics, segons ha afirmat Serrano, els intriga molt. Per avançar en m medicina regenativa, Serrano i el seu equip està treballant amb la diabetis i la fibrosi pulmonar. En el cas de la diabetis es vola aconseguir que el pàncrees pugui generar les cèl·lules que té malmeses i que produeixen la insulina. En fibrosi pulmonar, s'està intentant eliminar les cèl·lules malmeses per poder reactivar la reparació del teixit. Precisament per la fibrosi pulmonar i per aconseguir fer un pas endavant en el seu tractament, que actualment no existeix, Serrano ha creat una spin off per aconseguir provar en un assaig clínic un fàrmac que mata les cèl·Lules danyades del pulmó.

Summary: L'Institut de Recerca Biomèdica fitxa l'investigador Manuel Serrano


El Jutjat d'instrucció 2 de Santa Coloma de Farners ha ordenat l'ingrés a presó comunicada i sense fiança per a Jordi Magentí Gamell, detingut pel doble crim de Susqueda. Li atribueix dos delictes d'assassinat. El sospitós ha passat a disposició judicial aquest dijous, esgotades les 72 hores màximes de detenció i després de tres dies d'escorcolls a Anglès. Davant del jutge, ha guardat silenci i només ha respost a les preguntes de la defensa. Ho ha fet per afirmar que és innocent i assegurar que no va comprar bitllets per marxar a Colòmbia (el país d'origen de la seva parella actual) el dia 28 de febrer amb la intenció de fugir. El fiscal, que ha fet constar les seves preguntes, li ha demanat si va "confessar" el crim a algun familiar. Poc abans de les nou del vespre, dos cotxes dels Mossos d'Esquadra han traslladat Jordi Magentí Gamell al centre penitenciari. El titular del jutjat d'instrucció 2 de Santa Coloma de Farners ha ordenat presó provisional, comunicada i sense fiança per al detingut, investigat per dos assassinat. El jutge argumenta, per privar-lo de llibertat, que existeix risc de fugida, possibilitat de reiteració delictiva i perill de destrucció de proves. El cas continua sota secret de sumari. Ha estat una jornada maratoniana als Jutjats de Santa Coloma de Farners. El sospitós de matar la parella del Maresme al pantà de Susqueda a finals d'agost passat ha arribat poc després de les vuit del matí, també traslladat pels mossos. D'entrada, el pas a disposició judicial s'ha aturat perquè la seva defensa ha interposat una demanda d'habeas corpus, perquè considerava que s'havia superat el termini de 72 hores de detenció (el màxim possible).  La petició ha anat a parar a la taula del Jutjat d'instrucció 1, en funcions de guàrdia, que l'ha acabat desestimant. La defensa argumentava que, en realitat, la detenció es va fer a les set del matí a Anglès, i no dues hores més tard a la comissaria de Santa Coloma de Farners on, segons la policia, li van llegir els drets i el van arrestar formalment. El jutjat ha desestimat la demanda, que reclamava la "immediata posada en llibertat" de Magentí Gamell.  Cap a tres quarts d'una de la tarda ha començat la declaració davant del jutge. Ha estat molt breu perquè el sospitós només ha respost a les preguntes de la defensa. Ho ha fet per reiterar –tal com ja ha fet en més d'una ocasió durant els diversos escorcolls- que és innocent i que no va matar la parella del Maresme que va desaparèixer al pantà de Susqueda a finals d'agost .  El fiscal ha fet constar les preguntes que li hauria fet. Fonts de la defensa han assegurat que, a través de les qüestions, no han pogut deduir quines proves hi ha contra Magentí. Tampoc han tingut accés a la investigació perquè el cas està sota secret de sumari. El fiscal, però, sí que li ha preguntat si havia "confessat" el crim a un familiar seu i si es va desfer d'alguna arma de foc o arma blanca després de matar els joves.  La defensa, exercida pel despatx Salellas advocats, també argumenta que Magentí està en tractament psiquiàtric pel qual pren medicació i ressalta que quan el van condemnar l'any 2000 per matar la seva dona a trets, ja li va apreciar un trastorn mental.  Magentí ha confirmat durant la seva declaració que havia comprat bitllets d'avió per viatjar a Colòmbia, el país d'origen de la seva actual parella, el dia 28 de febrer, però ha especificat que no ho va fer d'amagat ni amb intenció de fugir. Els bitllets, els hauria comprat dos mesos abans de la data fixada.  Després de la declaració, el jutge ha acordat tornar al pantà de Susqueda per fer una reconstrucció. La comitiva s'ha traslladat al paratge i s'ha aturat en quatre punts entre el recorregut des de baix fins al camí que mena cap al lloc on van trobar els cossos dels joves. Magentí en cap moment ha baixat del vehicle i no ha volgut respondre a cap pregunta.  Les famílies de les víctimes s'han personat com a acusació particular a través de l'advocat Carles Monguilod, tot i que formalment encara no ha pogut ser present al pas a disposició judicial perquè la causa continua secreta. Monguilod ha afirmat que les famílies busquen descobrir la veritat i "saber què va passar als seus fills". En paral·lel, el jutjat instrueix una causa per un delicte contra la salut pública en la qual Magentí Gamell, juntament amb el seu fill, també estaria investigat. Es tracta d'una peça separada.

Summary: Presó sense fiança per dos assassinats per al detingut pel crim de Susqueda


El conseller d'Acció Exterior, Relacions Institucionals i Transparència, Alfred Bosch, assegura que el judici de l'1-O "no ajuda a seguir el camí del diàleg". En una entrevista al programa de ràdio 'Newshour' de la BBC des de Londres, Bosch ha afirmat aquest divendres que el judici no s'hauria de celebrar perquè no hi ha "base" per a les acusacions. Segons ha defensat, el dia del referèndum no hi va haver violència "per part del Govern o els ciutadans". Amb tot, no ha descartat que pugui acabar en sentències "dures" i ha advertit que el procés judicial "serà llarg". El conseller també ha afirmat que és un judici "polític" i s'ha queixat de "l'actitud" dels jutges espanyols, que és "diferent" en comparació a la d'altres justícies europees. A preguntes del periodista James Menendez, Bosch ha negat que hi hagi una "supremacia" en l'independentisme català. "No es pot parlar de supremacia quan tenim gent a a la presó", ha reblat, insistint també en la "repressió". "No som millors que cap altra nació però tampoc som menys, tenim dret a decidir si volem seguir sent part d'Espanya o no", ha reivindicat. En aquest sentit, ha apel·lat la comunitat europea i internacional per "poder exercir" el dret a l'autodeterminació. "No ens penedim d'haver votat, el que es va acordar a Escòcia és el que hauria de passar a Catalunya", ha remarcat Bosch, sobre l'1-O i la possibilitat d'un referèndum pactat amb l'Estat. Per últim, preguntat per Menendez per si creu que veurà la independència, Bosch ha respost: "Espero que sí, no em rendeixo amb les meves idees i el Govern tampoc".  A més, ha indicat que l'independentisme "ha crescut en els últims anys" i veu "inevitable" que es produeixi si Espanya segueix "cometent errors". A banda, en una segona entrevista emesa aquesta nit al programa de ràdio 4 de la BBC 'World tonight', Bosch ha dit també que si el judici confirma sentències de culpabilitat no "ajudarà" a trobar una solució "pacífica" i "democràtica" sinó que s'agreujarà la "crisi". "Això serà problemàtic per Catalunya, per Espanya i també per a Europa", ha advertit. "Com a ciutadans europeus hauríem de tenir tota l'atenció de les autoritats europees", ha defensat. Per altra banda, Bosch ha reconegut que "tothom pot haver comès errors" però ha defensat que "l'essencial" és que pensen que "es va fer el correcte". "Vam permetre a la gent i empoderar-la per votar i decidir sobre el seu futur", ha conclòs matisant que un cop els polítics compleixen amb les seves promeses "això no és cap error".

Summary: Bosch diu a la BBC que el judici de l'1-O "no ajuda a seguir el camí del diàleg" i avisa que "serà llarg"


El doble grau de Física i Matemàtiques de la Universitat Autònoma de Barcelona (UAB) repeteix aquest any com la carrera amb la nota de tall més alta, un 13,352. De fet, la segona posició l'ocupa aquest mateix doble grau de la Universitat de Barcelona (UB), amb un 13,115. La tercera i quarta posició les ocupen Medicina a la UPF-UAB i al Campus Clínic de la UB, amb un 12,840 i un 12,725 respectivament Un total de 46.052 estudiants s'han preinscrit aquest any en alguna de les set universitats públiques catalanes o a la Universitat de Vic-Universitat Central de Catalunya (UVic-UCC). Gairebé 9 de cada 10 estudiants preinscrits ja tenen assignat un centre d'estudi i d'aquests, el 67,81% podran estudiar l'ensenyament que volien en el centre que havien triat en primera preferència.

Summary: El doble grau de Física i Matemàtiques a la UAB torna a ser la carrera amb la nota de tall més alta, un 13,352